De stigende brændstofpriser får nu mærkbare konsekvenser for de nordjyder, der tager færgen til og fra Læsø. Færgen, der går fra Frederikshavn, bliver nemlig nødt til at aflyse afgange, fordi olieprisen skyder i vejret. - De stigende brændstofpriser har gjort det bydende nødvendigt at spare for at få Læsøfærgens økonomi til at hænge sammen. - Der er indført et olietillæg på priserne, som afhjælper noget af merudgiften. Men det er ikke tilstrækkeligt, fremgår det af en meddelelse på hjemmesiden. Aflyser syv afgange Læsøfærgen forsøgte først at indføre et olietillæg på billetpriserne, men det har vist sig ikke at være nok. Færgens ledelse har derfor sammen med Læsø Kommunes økonomiudvalg diskuteret, hvad der nu skal ske. Og derfor har man besluttet at aflyse syv af de afgange med færgen Ane, hvor der erfaringsmæssigt er mindst belægning i forvejen. Det handler om syv fredags- og søndagsafgange i september og oktober, nemlig afgangene fra Læsø 17.10 og retur fra Frederikshavn 19.00 på følgende datoer: 16., 18., 23. 25. og 30. september samt 2. oktober og 16. oktober. Læsøfærgens kontor har allerede kontaktet alle med eksisterende bookinger på de pågældende afgange, som de også har fjernet fra booking-siden. Men har man planlagt at rejse med én af de nævnte afgange, henvises der til afgangen med Margrete fra Læsø kl. 15.00 eller 18.40 og fra Frederikshavn kl. 16.50 eller 20.30.

Opsummering:
Olieprisen er nu så høj, at Læsøfærgen må skride til handling.